Oficialusis leidinys L 117 , 21/04/1998 p. 0002 - 0003



Komisijos reglamentas (EB) Nr. 823/98 1998 m. balandžio 20 d. iš dalies keičiantis Reglamentą (EEB) Nr. 461/93, nustatantį išsamias taisykles, skirtas Bendrijos avienos skerdenų klasifikavimo skalei EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1989 m. rugsėjo 25 d. Tarybos reglamentą (EEB) Nr. 3013/89 dėl bendro avienos ir ožkienos rinkos organizavimo [1] su paskutiniais pakeitimais, padarytais Reglamentu (EB) Nr. 1589/96 [2], ypač į jo 4 straipsnio 5 dalį, atsižvelgdama į 1992 m. liepos 23 d. Tarybos reglamentą (EEB) Nr. 2137/92 dėl Bendrijoje priimtos avienos skerdenų klasifikavimo skalės, šviežių ir atšaldytų avienos skerdenų Bendrijos standartinės kokybės nustatymo, išplečiantį Reglamentą (EEB) Nr. 338/91 [3], su paskutiniais pakeitimais, padarytais Reglamentu (EB) Nr. 2536/97 [4], ypač į jo 2 straipsnį, kadangi 1993 m. vasario 26 d. Komisijos reglamentu (EEB) Nr. 461/93, nustatančiu išsamias taisykles, skirtas Bendrijos avienos skerdenų klasifikavimo skalei [5], numatyta, kad valstybės narės gali nurodyti 100 kg kainas įprastam Reglamento (EEB) Nr. 2137/92 III priede nurodytų A ir B kategorijų skerdenų pateikimui; kadangi patirtis parodė, kad tas pats turėtų būti taikoma ir minėtame priede nurodytai C kategorijai, kadangi prekybos metodai pateikiant skerdenas gali būti vienodi visoms šiame priede nurodytoms kategorijoms; kadangi šią nuostatą būtina taikyti atgaline data, kad C kategorijos skerdenų kainos būtų nurodomos vienodu pagrindu visais 1998 prekybos metais; kadangi Reglamentu (EEB) Nr. 461/93 nustatytos nuostatos dėl Reglamente (EEB) Nr. 2137/92 numatytos Bendrijos inspektavimo grupės patikrinimų vietoje; kadangi patirtis parodė, kad reikia patikslinti šias nuostatas ir leisti lanksčiau formuoti inspektavimo grupę bei organizuoti patikrinimus vietoje; kadangi šiame reglamente numatytos priemonės atitinka Avienos vadybos komiteto nuomonę, PRIĖMĖ ŠĮ REGLAMENTĄ: 1 straipsnis Reglamentas (EEB) Nr. 461/93 iš dalies keičiamas taip: 1) 1 straipsnio 3 dalis pakeičiama taip: "3. Tuo atveju, kai pasvėrus ir suklasifikavus dar kabančias skerdenas jų pateikimo forma skiriasi nuo standartinio pateikimo, valstybės narės suderina skerdenų svorį taikydamos Reglamento (EEB) Nr. 2137/92 2 straipsnyje numatytus korekcijos koeficientus. Apie taikomus korekcijos koeficientus valstybės narės praneša Komisijai. Tačiau to reglamento III priede nurodytų kategorijų skerdenų kainos gali būti pranešamos kaip kainos už 100 kg įprasta forma pateikiamų skerdenų. Šiuo atveju valstybės narės praneša Komisijai apie šio ir standartinio pateikimo skirtumus."; 2) 8 straipsnio 1 dalis pakeičiama taip: "1. Patikrinimus vietoje atlieka grupės atstovų delegacija, kurią sudaro ne daugiau kaip septyni nariai. Grupė sudaroma laikantis tokių taisyklių: - ne mažiau kaip du Komisijos ekspertai, iš kurių vienas paskiriamas delegacijos pirmininku, - vienas valstybės narės, kurioje vyksta patikrinimas, ekspertas, - daugiausia keturi kitų valstybių narių ekspertai."; 3) 9 straipsnio: - 1 dalies pirmas punktas pakeičiamas taip: "1. Patikrinimai vietoje atliekami reguliariais intervalais, kurių dažnumas visų pirma priklauso nuo tikrinamos valstybės narės santykinių avienos gamybos apimčių arba nuo problemų, susijusių su sistemos taikymu. Jei būtina, galima rengti papildomus apsilankymus. Tada delegacijos narių gali būti mažiau.", - 5 dalis pakeičiama taip: "5. Delegacijos pirmininkas parengia ataskaitą, kurioje pateikia išsamią informaciją apie apsilankymą ir šio straipsnio 4 dalyje minėtas išvadas. Ataskaita kuo greičiau siunčiama patikrintai valstybei narei, o vėliau – kitoms valstybėms narėms." 2 straipsnis Šis reglamentas įsigalioja jo paskelbimo Europos Bendrijų oficialiajame leidinyje dieną. 1 straipsnio 1 dalies taikymas galioja nuo 1998 prekybos metų pradžios. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 1998 m. balandžio 20 d. Komisijos vardu Franz Fischler Komisijos narys [1] OL L 289, 1989 10 7, p. 1. [2] OL L 206, 1996 8 16, p. 25. [3] OL L 214, 1992 7 30, p. 1. [4] OL L 347, 1997 12 18, p. 6. [5] OL L 49, 1993 2 27, p. 70. --------------------------------------------------